b'\n_START_ARTICLE_\nVerdensmesterskapet i rugby union for menn\n_START_SECTION_\nHistorie\n_START_PARAGRAPH_\nVerdensmesterskapet i rugby union ble foresl\xc3\xa5tt i 1983 da b\xc3\xa5de det australske og newzealandske rugbyforbundet sendte uavhengige foresp\xc3\xb8rsler til det internasjonale rugbyforbundet (IRB), og spurte om de kunne gjennomf\xc3\xb8re et slikt arrangement. I 1985 godtok IRB at landene skulle dele arrang\xc3\xb8ransvar for det f\xc3\xb8rste verdensmesterskapet, og at det skulle holdes i mai og juni 1987._NEWLINE_England arrangerte mesterskapet i 1991 og tapte finalen mot Australia p\xc3\xa5 hjemmebane._NEWLINE_Verdensmesterskapet i 1995, som ble holdt i og vunnet av S\xc3\xb8r-Afrika, vil bli mest husket for \xc3\xb8yeblikket da dav\xc3\xa6rende president Nelson Mandela, if\xc3\xb8rt den s\xc3\xb8rafrikanske landslagsdrakten, overrakk trofeet til lagets hvite kapten Francois Pienaar. Mandelas drakt hadde Pienaars nummer seks p\xc3\xa5 ryggen, og overrekkelsen ble sett p\xc3\xa5 som en forsoning mellom S\xc3\xb8r-Afrikas svarte og hvite befolkning._NEWLINE_Wales var vertsnasjon i 1999.  De tapte kvartfinalen mot Australia som senere vant mesterskapet etter \xc3\xa5 ha sl\xc3\xa5tt Frankrike i finalen._NEWLINE_Verdensmesterskapet i 2003 skulle egentlig bli holdt sammen av Australia og New Zealand, men p\xc3\xa5 grunn av uenigheter mellom IRB og det newzealandske forbundet over sponsing, reklame og billettsalg, s\xc3\xa5 fikk Australia ha ansvaret alene._NEWLINE_Frankrike arrangerte VM i 2007.  S\xc3\xb8r-Afrika vant over England i finalen._NEWLINE_New Zealand arrangerte det i 2011 og vant p\xc3\xa5 hjemmebane mot Frankrike i finalen._NEWLINE_I 2015 ble VM arrangert i England, men noen kamper ble ogs\xc3\xa5 spilt p\xc3\xa5 Millennium Stadium i Wales.  New Zealand slo Australia i finalen.'